ดาวโจนส์ปิดวานนี้บวก 70 จุด รับกรีซผ่านกฎหมายปฏิรูป
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (16 ก.ค.) ขณะที่ดัชนี NASDAQ ทะยานขึ้นแตะระดับสูงสุดเป็นประวัติการณ์ เนื่องจากนักลงทุนขานรับข่าวที่ว่า รัฐสภากรีซมีมติอนุมัติร่างกฎหมายปฏิรูปเศรษฐกิจฉบับใหม่ ซึ่งจะช่วยให้กรีซได้รับเงินช่วยเหลือรอบใหม่และรอดพ้นจากการผิดนัดชำระหนี้ นอกจากนี้ ตลาดยังได้รับแรงหนุนจากข่าวธนาคารกลางยุโรป (ECB) ประกาศเพิ่มวงเงินฉุกเฉินให้แก่ภาคธนาคารของกรีซ และสหภาพยุโรป (ECB) เห็นพ้องในการปล่อยเงินกู้ระยะสั้นให้กับกรีซ 
17 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (16 ก.ค.) ที่ 18,120.25 จุด เพิ่มขึ้น 70.08 จุด หรือ +0.39%, ดัชนี NASDAQ ปิดที่ 5,163.18 จุด เพิ่มขึ้น 64.24 จุด หรือ +1.26% และดัชนี S&amp;P 500 ปิดที่ 2,124.29 จุด เพิ่มขึ้น 16.89 จุด หรือ +0.80%
ตลาดหุ้นนิวยอร์กได้แรงหนุนจากข่าวที่ว่า รัฐสภากรีซมีมติอนุมัติร่างกฎหมายปฏิรูปเศรษฐกิจฉบับใหม่ เพื่อให้เป็นไปตามข้อตกลงกับเจ้าหนี้ยูโรโซนเมื่อวันจันทร์ที่ผ่านมา เพื่อแลกกับการได้รับความช่วยเหลือทางการเงินครั้งใหม่ ซึ่งจะช่วยให้กรีซรอดพ้นจากการผิดนัดชำระหนี้และไม่ต้องออกจากยูโรโซน
ทั้งนี้ รัฐสภากรีซมีมติเห็นชอบด้วยคะแนนเสียง 229 เสียง จากจำนวนสมาชิกรัฐสภา 299 คน ให้ผ่านร่างกฎหมายปฏิรูปเศรษฐกิจฉบับใหม่ ซึ่งจะปูทางให้กรีซมีคุณสมบัติที่จะรับความช่วยเหลือด้านการเงินรอบที่ 3 และจะทำให้รัฐบาลสามารถบังคับใช้กฎหมายการปฏิรูประบบการจัดเก็บภาษีและการจ่ายเงินบำเหน็จบำนาญ
นอกจากนี้ ตลาดยังได้รับปัจจัยบวกจากรายงานที่ว่า ธนาคารกลางยุโรป (ECB) ประกาศเพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ
ขณะที่สหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโร (7.65 พันล้านดอลลาร์) แก่กรีซแล้ว เพื่อให้กรีซสามารถชำระหนี้เงินกู้ 3.5 พันล้านยูโรแก่ธนาคารกลางยุโรป (ECB) ในวันจันทร์หน้า
นอกเหนือจากข่าวความคืบหน้าของกรีซแล้ว ตลาดหุ้นนิวยอร์กยังได้รับแรงหนุนจากรายงานของทางการสหรัฐที่ระบุว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 11 ก.ค. ลดลง 15,000 ราย สู่ระดับ 281,000 ราย โดยตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 19 ติดต่อกัน ซึ่งเป็นช่วงเวลาที่ยาวนานที่สุดนับตั้งแต่ปี 2000 และเป็นสัญญาณบ่งชี้ว่าตลาดแรงงานยังคงมีความแข็งแกร่ง
หุ้นซิตี้กรุ๊ป พุ่งขึ้น 3.77% หลังจากธนาคารเปิดเผยกำไรสุทธิไตรมาส 2 มูลค่า 4.8 พันล้านดอลลาร์ หรือ 1.5 ดอลลาร์ต่อหุ้น, หุ้นโกลด์แมน แซคส์ ขยับลง 0.84% หลังจากธนาคารเปิดเผยกำไรสุทธิในไตรมาส 2 มูลค่า 9.07 พันล้านดอลลาร์ ซึ่งน้อยกว่าที่ตลาดคาดการณ์ไว้, หุ้นอินเทล คอร์ป ดีดตัวขึ้น 0.71% หลังจากบริษัทเปิดเผยกำไรสุทธิไตรมาส 2 มูลค่า 2.7 พันล้านดอลลาร์ ส่วนหุ้นเนทฟลิกซ์ ทะยานขึ้น 18.02% หลังจากบริษัทเปิดเผยยอดลงทะเบียนของลูกค้าในไตรมาส 2 เพิ่มขึ้น 3.28 ล้านราย ซึ่งสูงกว่าการคาดการณ์ของตลาด
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงดัชนีราคาผู้บริโภค (CPI) เดือนมิ.ย., ตัวเลขการเริ่มสร้างบ้าน-การอนุญาตก่อสร้างเดือนมิ.ย. และความเชื่อมั่นผู้บริโภคช่วงต้นเดือนก.ค.จากมหาวิทยาลัยมิชิแกน